Basa Ilokano (cara Ilokano: Pagsasao nga Ilokano) iku basa Filipina kang cacahé panyaturé akèh dhéwé angka telu sawisé basa Tagalog lan basa Cebuano.

Basa iki kalebu kulawarga basa Austronésia, lan seduluran karo basa Malayu, Indonésia, Tetun, Chamorro, Fiji, Maori, Hawaii, Samoa, Tahiti, Paiwan, lan Malagasi. Basa iki uga seduluran karo kulawarga basa Luzon, mligané kang ana ing iring lor, lan saèmper basa Balangao lan dhialèk-dhialèké basa Bontoc iring wétan.

Ing wulan Sèptèmber 2012, Provinsi La Union ngesahaké basa Ilokano (Iloko) minangka salah sawijining basa enggon-enggonan resmi saliyané basa Inggris lan Filipino (Tagalog). Provinsi iku uga provinsi ing Filipina kang pisanan ngesahaké pepacuh kanggo ngayomi lan nguri-uri basa asli, sanajan ana uga basa-basa liyané kang dicaturaké ing La Union, kaya ta basa Pangasinan lan Kankanaey.

Gegebengan 
Basa Ilokano, kaya déné kabèh basa Filipina liyané, kalebu kulawarga basa Austronésia kang dipracaya asalé saka Taiwan. Basa Ilokano kalebu anak kulawarga basa Kordiléra Filipina. Basa iki dicaturaké minangka basa guneman kapisan déning wong pitung yuta.

Minangka lingua franca ing tlatah lor Filipina, mligi Luzon Lor, basa iki uga dadi basa guneman kapindho déning punjul saka wong rong yuta kang asliné ngendikan basa Ibanag, basa Ivatan, lan basa-basa liyané ing Luzon Lor.

Sebaran 
Basa Ilokano dicaturaké ing Luzon iring lor-kulon, Kapuloan Babuyan, Cordillera, Lembah Cagayan, Luzon Tengah, lan njlamprah ing Pulo Mindanao. Basa iki uga dicaturaké ing Amérikah Sarékat, kanthi cacahé panyatur paling akèh dumunung ing Hawaii lan California. Basa Ilokano uga minangka basa dudu-Inggris kang akèh dhéwé panyaturé angka telu ing Hawaii sangisoré basa Tagalog lan basa Jepang, kanthi 15% kulawarga ing Hawaii nuturaké basa iki.

Rujukan 

Artikel Wiki Mrebawani II kalamangsa 1